Kuda laut

Kuda laut () atau unduk-unduk () ialah sejenis ikan laut dalam genus Hippocampus dalam keluarga Syngnathidae order Syngnathiformes. Kuda laut adalah perenang yang lebih perlahan daripada arus laut dan perlu menggunakan ekornya untuk menahan pada rumpai laut sebelum dihanyutkan.

Sebanyak 46 spesies dari keluarga haiwan ini yang dikenalpasti dengan penambahan spesies Hippocampus nalu yang terbaharu setakat Mei 2020.

Peristilahan 
Unduk-unduk merupakan turunan akar proto-Melayu-Polinesia Barat. Kata ini juga digunakan untuk suatu spesies ikan berkepala tirus seperti haiwan ini iaitu Doryichthys boaja.

Ciri-ciri 
Spesies-spesies kuda laut ini wujud dari sekecil 1.5 hingga sebesar 35.5 sentimeter. Kepala dan muncungnya panjang berleher menyerupai kuda begitu juga dengan ekor badan. Kepala ikan ini turut berjambul seakan bermahkota; setiap spesies mempunyai bentuk jambul tersendiri. Dua-dua biji matanya dapat bergerak sendiri seakan mata sesumpah. Ekornya menggulung sepanjang masa kecuali dalam keadaan tertentu. 

Haiwan ini dianggap sama jenis dengan ikan cuma tidak bersisik sebaliknya berkulit nipis diregangkan meruas pada rerangka berbuku gelang keras yang melindungi daripada bahaman pemangsa; setiap spesies mempunyai bilangan buku gelang badan yang tersendiri.

Tabiat

Pergerakan 
Kuda laut berenang dengan badan yang menegak sambil menggerakkan sirip belakang manakala sirip sisi (atau pektoral) kepalanya digunakan untuk mengemudi. Pergerakan ia sangat perlahan maka ia sering memaut pada objek pegun menggunakan ekornya.

Ia mampu menyamar dengan baik, bahkan juga mampu tumbuhkan bonjol sendiri pada badan untuk menyesuaikan diri dengan persekitaran.

Pemakanan 
Kuda laut menggunakan muncung panjang untuk menyedut makanan sekelilingnya.

Pembiakan 

Telur-telur yang disenyawakan betina pasangan dimasukkan dalam kantung perut jantan bertisu lembut membekalkan bekalan oksigen dan peredaran haba eraman secukup serta membantu penyahtinjaan. Jantan pasangan pula akan menghasilkan hormon prolaktin yang penting untuk tumbesaran telur-telur pada ketika ini. Kebuntingan jantan ini mengambil masa 2 hingga 4 minggu.

Anak-anak ikan menetas dalam kantung yang dikawal tahap kemasinannya agar dapat dibiasakan kepada air laut secara beransur-ansur.

Hubungan dengan manusia 
Kuda laut dipercayai masyarakat nelayan di Pantai Timur Semenanjung Malaysia sebagai suatu haiwan yang kuat kerana tenangnya mengharungi air yang deras serta mampu menghalau jampi atau semangat jahat: ketulan ikan ini yang dikeringkan sering digantung depan pintu rumah untuk tujuan ini, begitu juga dengan motif ukiran pada kepala atau salir tingkap rumah Melayu mahupun pada ukiran haluan (atau "bangau") perahu kolek. Rupa kuda laut atau unduk-unduk ini juga sering ditunjukkan pada corak songket dan ukiran keris.

Rujukan 

Syngnathidae
Haiwan yang boleh berubah warna